Spider-Man (videooyun, 2018)
Marvel's Spider-Man (azərb. Marvelin Hörümçək-adamı‎) — "Insomniac Games" tərəfindən hazırlanan, "Sony Interactive Entertainment" tərəfindən nəşr olunan və döyüş-macəra janrında olan videooyun. Bu, "Insomniac Games" şirkətinin ilk lisenziyalı videooyunudur və bütövlükdə 35-ci Hörümçək-adam videooyunudur. Oyun 7 sentyabr 2018-ci il tarixində PlayStation 4 konsoluna eksklüziv olaraq satışa çıxarılmışdır. Oyun "Marvel Comics" nəşriyyatının Hörümçək-adam kainatında, ABŞ-nin Nyu-York şəhərində cərəyan edir. Oyun uzunömürlü komiks mifologiyası və digər mediadakı adaptasiyalardan ilham almışdır. Oyunun əsas süjet xətti 23 yaşlı kollec məzunu və tədqiqat üzrə köməkçi olan, bədbəxt hadisə nəticəsində radioaktiv bir hörümçək tərəfindən sancılmasından sonra superinsan qabiliyyətləri əldə edən Piter Parkerdən bəhs edir. Piter Parker artıq səkkiz ildir ki, alter eqosu olan Hörümçək-adam olaraq cinayətkarlarla vuruşur. O, öz superqəhrəman və şəxsi həyatı arasındakı balansı saxlamaqda çətinlik çəkir. Supercinayətkar olan Mister Neqativ Nyu-York şəhərinin kriminal aləminin idarəsini ələ almaq üçün plan qurur. Mister Neqativ öldürücü bir virusu yaymaq barədə hədə-qorxu gəldikdə, Hörümçək-adam onunla üz-üzə gəlir və bir tərəfdən öz mülki şəxsiyyəti Piter Parkerin şəxsi problemləri ilə məşğul olarkən, digər tərəfdən də şəhəri müdafiə edir. Oyunun geympleyinin diqqət mərkəzi Hörümçək-adamın səyahət və döyüş qabiliyyətlərindədir. Bu, üçüncü-şəxs perspektivindən göstərilir. Hörümçək-adam Nyu-York şəhərində rahatlıqla hərəkət edə, personajlarla qarşılıqlı əlaqəyə girə, öz boynuna tapşırıqlar götürə, eləcə də əsas süjet xəttində irəliləyərək və ya tapşırıqları yerinə yetirərək yeni qadcetlər və kostyumların kilidi aça bilər. Süjet xətti xaricində, oyunçu əlavə məzmun və kolleksiya əşyalarının kilidi açmaq üçün yan tapşırıqları yerinə yetirə bilər. Oyunun geympleyinin döyüş seqmenti hücumları zəncirləyərək, ətraf mühitdən istifadə edərək və tor ataraq yağıları yararsızlaşdırmağa fokuslanır. "Spider-Man" videooyunun istehsalına 2014-cü ildə start verilmişdir və təxminən dörd ilə başa çatmışdır. "Insomniac Games" şirkətinə videooyun istehsal etmək üçün "Marvel Comics" nəşriyyatının kataloqundakı istədikləri personajdan istifadə etmək imkanı verilmişdi. Şirkət Hörümçək-adamı seçdi. Bu qərarın iki səbəbi var idi – işçilərin personajı xoşlaması və planlaşdırılan geympleyin əvvəlki layihələri olan "Sunset Overdrive" (2014) videooyununun geympleyinə çox oxşaması. Oyunun geymdizaynı üzrə işləyərkən "Insomniac Games" bütün medialarda görünmüş hər bir Hörümçək-adam variasiyasından ilham almışdır, lakin "Marvel Comics" və "Insomniac Games" oyunçulara mövcud bir əsərlə əlaqəsi olmayan orijinal bir hekayə təqdim etmək istəyirdi. Buna görə də şirkət Yer-1048 (ing. Earth-1048) adlı xüsusi bir kainat yaratmışdır. O vaxtdan bəri bu kainatdan romanlar, merçandayzinq və komikslərdə istifadə olunmuşdur. "Spider-Man" PlayStation 4 konsoluna eksklüziv olaraq 7 sentyabr 2018-ci il tarixində satışa çıxarılmışdır. Oyun hekayəsi, personajları, döyüş və tordan istifadə edən səyahət mexanikalarına görə təriflənmiş, ancaq açıq-dünya dizaynı yenilikçi olmadığı üçün bəziləri tərəfindən tənqid edilmişdir. Gözdən keçirilənlərin bir qismi oyunu tarixin ən yaxşı superqəhrəman oyunlarından biri adlandırmış, sevilən "Batman: Arkham" seriyası ilə müqayisə etmişdir. "Spider-Man" 2018-ci ilin ən tez satan oyunlarından birinə, ən çox satan PlayStation 4 oyunlarından birinə və ABŞ-də ən tez satan superqəhrəman oyununa çevrilmişdir. "Spider-Man" videooyununun davamçısı hekayəyə əsaslanan üçhissəli endirilə bilən məzmun olan "Spider-Man: The City that Never Sleeps" buraxılışıdır. Bu buraxılışın hər hissəsi aylıq şəkildə 2018-ci ilin oktyabr ayından dekabr ayına qədər satışa çıxarılmışdır.